REGULAMENTUL (UE) 2022/2002 AL COMISIEI

din 21 octombrie 2022

de modificare a Regulamentului (CE) nr. 1881/2006 în ceea ce privește nivelurile maxime ale dioxinelor și ale PCB-urilor asemănătoare dioxinelor din anumite produse alimentare

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CEE) nr. 315/93 al Consiliului din 8 februarie 1993 de stabilire a procedurilor comunitare privind contaminanții din alimente (1), în special articolul 2 alineatul (3),

întrucât:

(1) Regulamentul (CE) nr. 1881/2006 al Comisiei (2) stabilește nivelurile maxime pentru anumiți contaminanți, inclusiv pentru dioxine și bifenili policlorurați (PCB-uri) asemănătoare dioxinelor, din produsele alimentare.

(2) Autoritatea Europeană pentru Siguranța Alimentară (denumită în continuare „autoritatea”) a adoptat în 2018 un aviz științific privind riscurile pentru sănătatea animală și cea publică determinate de prezența dioxinelor și a PCB-urilor asemănătoare dioxinelor în hrana pentru animale și în produsele alimentare (3). Autoritatea a stabilit o doză săptămânală tolerabilă de 2 pg TEQ (echivalență toxică)/kg de greutate corporală/săptămână pentru suma dioxinelor și a PCB-urilor asemănătoare dioxinelor. Estimările expunerii cronice prin alimentație a oamenilor la dioxine și la PCB-uri asemănătoare dioxinelor realizate pe baza datelor disponibile indică o depășire semnificativă a dozei săptămânale tolerabile pentru populațiile din toate grupele de vârstă.

(3) Autoritatea a recomandat în avizul ei științific reevaluarea actualilor WHO2005-TEFs (factori de echivalență toxică ai OMS din 2005) pentru a se ține seama de noile date in vivo și in vitro, în particular, în ceea ce privește PCB-126.

(4) Organizația Mondială a Sănătății (OMS) efectuează în prezent o revizuire a valorilor WHO2005-TEF, care se estimează că va fi încheiată în 2023.

(5) Până la finalizarea revizuirii respective și pentru a asigura între timp un nivel înalt de protecție a sănătății umane, este adecvat să se stabilească niveluri maxime pentru dioxine și pentru suma dioxinelor și a PCB-urilor asemănătoare dioxinelor pentru produsele alimentare care nu sunt încă reglementate prin legislația Uniunii și pentru care datele privind prezența acestora au fost puse recent la dispoziție în baza de date a autorității, cum ar fi carnea și produsele din carne de caprine, cal, iepure, mistreț, vânat cu pene și carnea și ficatul de caprine, cal și vânat cu pene, precum și să se extindă nivelul maxim existent pentru ouăle de găină la toate ouăle de păsări de curte, cu excepția ouălor de gâscă.

(6) În plus, având în vedere că de la crabi și de la crustacee asemănătoare crabilor se consumă nu numai carnea reprezentată de mușchii de la nivelul apendicelor, ci și carnea reprezentată de mușchii de la nivelul abdomenului acestor crustacee, în particular în cazul crabului mitten, este adecvat ca nivelurile maxime să se aplice și cărnii reprezentată de mușchii abdomenului acestor crustacee.

(7) În plus, ținând seama de datele disponibile cu privire la prezență și de importanța asigurării unui nivel înalt de protecție a sănătății umane, în particular în cazul grupelor vulnerabile ale populației, este adecvat să se reducă deja nivelurile maxime pentru dioxine și suma dioxinelor și a PCB-urilor asemănătoare dioxinelor din lapte și produsele lactate.

(8) Prin urmare, este necesar ca Regulamentul (CE) nr. 1881/2006 să fie modificat în consecință.

(9) Este necesar să se prevadă o perioadă rezonabilă pentru a permite operatorilor din sectorul alimentar să se adapteze la nivelurile maxime stabilite în prezentul regulament.

(10) Ținând seama de faptul că anumite produse alimentare care intră sub incidența prezentului regulament au o perioadă lungă de valabilitate, este necesar ca produsele alimentare care au fost introduse pe piață în mod legal înainte de data aplicării prezentului regulament să poată rămâne pe piață.

(11) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexa la Regulamentul (CE) nr. 1881/2006 se modifică în conformitate cu anexa la prezentul regulament.

Articolul 2 Produsele alimentare menționate în anexă, introduse pe piață în mod legal înainte de 1 ianuarie 2023, pot rămâne pe piață până la data durabilității lor minimale sau până la data-limită de consum.

Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 1 ianuarie 2023.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 21 octombrie 2022. Pentru Comisie Președinta Ursula VON DER LEYEN

(1) JO L 37, 13.2.1993, p. 1.

(2) Regulamentul (CE) nr. 1881/2006 al Comisiei din 19 decembrie 2006 de stabilire a nivelurilor maxime pentru anumiți contaminanți din produsele alimentare (JO L 364, 20.12.2006, p. 5).

(3) Scientific Opinion on the risk for animal and human health related to the presence of dioxins and dioxin-like PCBs in feed and food (Aviz științific privind riscurile pentru sănătatea animală și cea umană determinate de prezența dioxinelor și a PCB-urilor asemănătoare dioxinelor în hrana pentru animale și în produsele alimentare). EFSA Journal 2018;16(11):5333, p. 331. https://doi.org/10.2903/j.efsa.2018.5333